ສຳນັກຂ່າວສານປະເທດລາວ ໄດ້ຮັບເລືອກເປັນ ໜ່ວຍພັກ ປອດໃສ ເຂັ້ມແຂງ ແລະ ໜັກແໜ້ນ
ໜ່ວຍພັກສຳນັກຂ່າວສານປະເທດລາວ ໄດ້ຮັບເລືອກເປັນໜ່ວຍພັກປອດໃສ, ເຂັ້ມແຂງ ແລະ ໜັກແໜ້ນປະຈໍາປີ 2016 ພາຍຫລັງໄດ້ເປີດກອງປະຊຸມກວດກາໜ່ວຍພັກ ແລະ ສະມາຊິກພັກຂອງຕົນຂຶ້ນ ໃນວັນທີ 29 ກັນຍາ ນີ້. ໂດຍການເປັນປະທານຂອງສະຫາຍ ສູນທອນ ຄັນທະວົງ ຄະນະພັກກະຊວງຖະແຫລງຂ່າວ, ວັດທະນະທໍາ ແລະ ທ່ອງທ່ຽວ (ຖວທ), ເລຂາຄະນະພັກ ສໍານັກຂ່າວສານປະເທດລາວ, ມີສະຫາຍ ກຽງແກ້ວ ສີລາພົມ ຮອງຫົວໜ້າກົມກວດກາ ກະຊວງ ຖວທ, ຕາງໜ້າກົມຈັດຕັ້ງກໍ່ສ້າງພະນັກງານກະຊວງ ຖວທ, ພ້ອມດ້ວຍສະມາຊິກພັກສົມບູນ ແລະ ສຳຮອງ 30 ກວ່າສະຫາຍ ເຂົ້າຮ່ວມ.
ກອງປະຊຸມດັ່ງກ່າວ, ເພື່ອເປັນການກວດກາ ສະຫລຸບຕີລາຄາຄືນ ການເຄື່ອນໄຫວວຽກງານ ການນໍາພາໜ່ວຍພັກ ໄລຍະໜຶ່ງປີຜ່ານມາ ດ້ານດີ, ດ້ານອ່ອນ ແລະ ຂໍ້ຄົງຄ້າງ. ພ້ອມວາງທິດທາງ ແຜນການຕໍ່ໜ້າ ເພື່ອສືບຕໍ່ປັບປຸງ ການຈັດຕັ້ງໜ່ວຍພັກຂ່າວສານ ປະເທດລາວ ໃຫ້ມີການຫັນປ່ຽນດີຂຶ້ນ, ເຮັດໃຫ້ການຈັດຕັ້ງພັກ ມີຄວາມປອດໃສ, ເຂັ້ມແຂງ ແລະ ໜັກແໜ້ນ. ພ້ອມສືບຕໍ່ເພີ່ມທະວີການຊີ້ນຳ ນຳພາຂອງພັກ ໃນການສຶກສາອົບຮົມ ການເມືອງແນວຄິດ ໃຫ້ພະນັກງານສະມາຊິກພັກ, ລັດຖະກອນຮັບຮູ້ເຂົ້າໃຈ, ສາມາດຜັນຂະຫຍາຍ ແລະ ໝູນໃຊ້ແນວທາງນະໂຍບາຍ, ມະຕິຄຳສັ່ງຂອງພັກ, ກົດໝາຍຂອງລັດ ໄດ້ຢ່າງຖືກຕ້ອງ, ທັງປັບປຸງເນື້ອໃນ ຮ່ວມຊີວິດພາຍໃນໜ່ວຍພັກໃຫ້ເລິກເຊິ່ງ ຮັບປະກັນ 3 ລັກສະນະ ຄື: ລັກສະນະນຳພາ, ລັກສະນະສຶກສາອົບຮົມ ແລະ ລັກສະນະຕໍ່ສູ້ ຕິດພັນກັບການ ປະຕິບັດໜ້າທີ່ວິຊາສະເພາະ ແລະ ການແກ້ໄຂບາງບັນຫາ ຫຍໍ້ທໍ້ພາຍໃນໜ່ວຍພັກ. ໃນນັ້ນ, ກໍໃຫ້ເອົາໃຈໃສ່ຄຸ້ມຄອງ ແລະ ກວດກາການເຄື່ອນໄຫວຂອງສະມາຊິກພັກ ໃນການປະຕິບັດກົດລະບຽບຂອງພັກ, ກົດໝາຍຂອງລັດ, ກວດກາຕິດຕາມຄວາມເປັນແບບຢ່າງ ແລະ ຄວາມຕັ້ງໜ້າຝຶກຝົນຫລໍ່ຫລອມຕົນເອງ ຂອງສະມາຊິກພັກຢ່າງຕໍ່ເນື່ອງເປັນປະຈຳ ແນໃສ່ຕ້ານ ແລະ ສະກັດກັ້ນປະກົດການຫຍໍ້ທໍ້ ທີ່ອາດຈະເກີດຂຶ້ນ ໃນຖັນແຖວພະນັກງານ-ສະມາຊິກພັກ. ພາຍໃນສຳນັກຂ່າວສານປະເທດລາວ ໃນການເອົາໃຈໃສ່ປະຕິບັດ ໜ້າທີ່ຂອງຕົນປະກອບສ່ວນເຂົ້າ ໃນການພັດທະນາວຽກງານ ລວມພາຍໃນສຳນັກຢ່າງຕັ້ງໜ້າ ໃຫ້ມີບາດກ້າວບຸກທະລຸ 4 ດ້ານ ແລະ ໄດ້ຮັບຜົນສໍາເລັດດີຂຶ້ນ./.